
Innledning

”Englene” hvisket meg en gang i øret;

”Du er veiviseren for Budbringerne”, samtidig ble jeg ”overrakt” en gulltavle med samme inskripsjon.

Jeg forstod det slik at jeg skulle være en veiviser, en lærer. Jeg følte veldig sterkt at det kunne jeg ikke. Jeg hadde ikke kunnskaper nok til å undervise andre. Korrigeringen kom veldig snart:

”Du skal åpne opp for de kunnskaper du besitter… og dele de med andre mennesker.”

Jeg fikk forklart at alle som er i besittelse av åndelig kunnskap skal dele den med sine medmennesker.

”Det sier loven om skapelse”, ble det ”sagt”.

Den gang i 1994, hadde jeg allerede brukt noen år på å skrive manus til min første bok, og kommet godt i gang med Kabbalahstudier.

Samtidig var jeg midt inne i et ”Lyskroppkurs”, hvor jeg følte at ”englene” hjalp meg å tre inn i en annen bevissthet, inn i min egen lyskropp, som jeg flere år senere ble fortalt var min Mer-Ka-Vah, min egen Tetrahedronstjerne som jeg skulle bruke til indre reiser… til andre plan og dimensjoner

Lydhør som jeg er for ”englenes” tale, åpnet jeg etter hvert opp for å holde Meditasjon og Kanaliseringskurser, Kabbalah-kurs, EngleHealingKurs, og nå i 2010 starter jeg et nytt Kabbalah- samt et Gudinnekurs.

Samtidig har jeg gjennom årenes løp skrevet 13 bøker og laget utallige Numerologiske Analyser.

Da jeg i 2004 utgav ”Kabbalah…universets visdomskilde”, var det mange som mente at dette var den mest tilgjengelige Kabbalahbok som hittil var utgitt på et nordisk språk, mens andre mente det motsatte.

I ”Fremtidens Kabbalah…nøkkelen til ditt indre univers” har jeg forsøkt å gjøre den kosmiske kunnskap mer tilgjengelig, lettfattelig og forståelig for de fleste.

Mange mennesker er på søken etter et åndelig ståsted, en sjelelig plattform eller fundament. Noe som ikke er lett i vår tid, med alle tilbud om kurs og skolering i mange retninger.

I Kabbalah har man et formidabelt verktøy til å utvikle sin åndelige søken.

Søkemotoren er Livets Tre med sine veier og sfærer, plan og dimensjoner, hvor vi i meditasjon- kontemplasjon, kan bruke våre chakrapunkter til å korrespondere med alle disse sfærer, plan og dimensjoner, og bevege oss inn i dypet av ”Livets Blomst”.

Livets Blomst ligger som en kronbladet Lotusblomst rundt Jorden, og beskytter oss mot stråling fra det ytre rom. Denne energien virvles ut fra Jordens indre ”jernsuppe” og sender ”kronbladete” magnetbølger ut i verdensrommet, som legger seg som en beskyttende kappe rundt vår Moder Jord.

”Magnetblomsten” som ble vist på TV i programmet ”Frykten for polvending” den 31.aug.2008, innehar foruten sin vitenskapelige sannhetsverdi, en flerdimensjonal forståelse av det åndelige plan.

Etter hvert som du beveger deg inn i Kabbalah’s visdomskilde, kan du oppleve at tankelåsen åpner seg, og du begynner å se inn i andre ”virkeligheter”.

Intuisjonen forsterkes, slik at den blir et nyttig redskap i dagliglivet, og du kan etter hvert bli i stand til å kommunisere med ditt gudinnelige-gudommelige selv.

Hvert enkelt menneske kan med Kabbalah som verktøy, bevege seg inn i sin egen Lyskropp, sitt åndelige kjøretøy, Mer-Ka-Vah, Tetrahedronstjernen, og åpne døren til det Høyere Selvet, intuisjonen, som er i stand til å velge selv og bruke vitenskapelige fakta, samt psykiske-åndelige evner til å kunne utforske de logiske realitetene.

Med hjerte og hjerne kan du føle at du har kommet ”rett”… at du har beveget deg forbi de ”himmelske samtaler” hvor ”Gud” svarer ålreit og bingo på dine spørsmål, og at du nå er rede til å forstå litt mer.

I denne boken finner du mye av det som står skrevet i ”Kabbalah…universets visdomskilde”, og i ”Englenes Bok…universenes bevissthetsplan”, som jeg her vil forklare mer inngående…gjøre det vanskelige litt mer lettfattelig.

Mitt ønske og min mening med denne fremtidens Kabbalah, er å gi deg innsyn i ditt eget potensial, hvor høyt og hvor langt du kan gå. Den kan være nøkkelen til ditt indre univers. En døråpner til ditt eget indre, som viser deg hvem du egentlig er og hva som er din oppgave på denne Jorden. Lytt til ditt hjerte som alltid vet hva som er sant.

Ved å forstå vår nåværende situasjon, kan vi åpne opp for nye muligheter, og nye bevisstheter, som kan skape en ny og positiv energi på Jorden.

Kabbalahs visdomskilde er en døråpner for å kunne utvikle deg til et fullkomment redskap til å motta, og videreføre den kosmiske kunnskap ut i verden.

Fremtidens Kabbalah gjør et kvantesprang inn i virkelighetene.

Oslo, oktober 2010

Livets Tre med de fire plan

Det fysisk/materielle, Det Mentale/tankeplan, Det sjelelige/emosjonelle, og det Åndelige guddommelige…


Kapittel 1

Hva er Kabbalah ?

Ordet Kabbalah er hebraisk og betyr ”å motta”, og ”å åpenbare”. Universet åpenbarer seg, og mennesket mottar.

Kabbalah er et levende esoterisk system for åndelig utvikling. Det er den kosmiske og åndelige kunnskap, som de fleste religioner har øst sin visdom ut av. Dens basis sies å ligge i Israels mystiske system, men går mye lengre bakover i tid.

Kabbalah har sin egen historie, sin egen litteratur, sin egen begrepsverden og sine egne symboler, og må ikke sammenblandes med en tilfeldig mystisk lære.

Kabbalah er kosmisk kunnskap på høyeste plan, og innehar nøkkelen til skapelsen.

Kabbalah er den hemmelige esoteriske, åndelige lære, som fra tidens morgen har blitt overlevert, fra generasjon til generasjon. Først muntlig fra Adam til Abraham, så fra person til person, frem til tiden rundt Esseernes liv og virke i det gamle Palestina.

Esseerne var en åndelig ”sekt” som levde i og rundt oldtidsbyen Qumran, i Palestina et par hundre år før Jesu tid, til de ble utslettet av romerne i år 68 e. Kr.

De var de første som begynte å nedskrive den muntlige Kabbalah’s lære, og ble forfatterne til de i ettertid så berømte Dødehavsrullene.

Tekster som ble funnet i Qumran- dødehavsrullene viser at en kosmologilignende kunnskap, den vi finner i kabbalistiske skrifter, er bevart der.

De mest kjente av de tidligst bevarte tekster, er ”Sefer ha Bahir, Lysets Bok”, og ”Sefer Yetzira, Skapelsens bok”. Den siste skal være forfattet av patriarken Abraham.

Kabbalah fortjener i vår tid å få komme frem i lyset på en logisk og lettfattelig måte. Oldtidens hemmelige lære bør avmystifiseres, og bringes ut til folket for å bli levendegjort, og samtidig beholde sin magiske kraft.

Mystikk, spiritualitet, åndelighet har lenge hatt en stigende interesse hos det moderne mennesket. Vi har begynt å forstå, at mystikkens verden kan oppleves gjennom meditasjon og kontemplasjon. Og at vi på ”den andre siden” av virkeligheten, kan leve oss inn i forståelsen av ting vi har hatt vanskelig med å tilegne oss i den fysiske verden.

Mystikk er en opplevelse av den gudinnelige-guddommelige energi som omgir oss, på en intuitiv, dyp og intens måte. Selvets direkte og umiddelbare forbindelse med den andre siden av virkeligheten.

De fleste som søker en åndelig dimensjon, har nok spurt seg selv; Hvem er jeg? Hvorfor er jeg her?Hvor kommer jeg i fra? Hva er meningen med livet?

Noen ganger kommer kanskje svaret fra et dypere plan i bevisstheten, som sier; ”kanskje for å få visdom og kunnskap, og å forstå din egen natur, og skjønne den verden man lever i, og å få innsyn i slektskapet mellom den guddommelige-gudinnelige verden og deg selv.”

Hvis du har spurt deg disse spørsmålene, kan Kabbalah være til hjep med både svar og utfordringer på veien mot målet.

Det kabbalistiske systemet med sitt mystiske symbolspråk åpner adgang til skjulte veier i sinnet. Dette for å kunne forstå menneskets indre natur, den indre virkelighet og essensen av alle ting.

I stedet for å rømme i fra den materielle verden, er oppgaven i Kabbalah å bringe mennesket og den verden man lever i, til et stadium av balanse og harmoni mellom den materielle og den åndelige verden.

Det sies i gamle skrifter, at ved å studere og praktisere Kabbalah, kan man i den fysiske verden lære seg å motstå aldring, man kan lære å helbrede og å skape utviklende forandringer i den fysiske kroppen.

På det mentale plan, kan vi skape forandringer i den astrale dimensjon. Den som er nermest vår fysiske verden, hvor vi kan skape kontakt, kommunisere med de som har gått over til den andre siden av virkeligheten (de døde). Det sies å være slik at vår fysiske dimensjon på det tredje plan, eksisterer innenfor matrixen av den fjerde / astrale dimensjon. Slik at når vi dør befinner vi oss fortsatt innenfor den samme programmerte virkeligheten som vi gjorde da vi var i fysisk menneskekropp.

Man kan derfor bli sin egen arkitekt, og kreerer sine egne omgivelser og omstendigheter. Dette siste høres muligens litt diffust ut, men det står skrevet flere steder i Kabbalah, at ved hjelp av tankens kraft kan man skape virkeligheter på den andre siden.

På det emosjonelle plan, kan man bli i stand til å skape sitt eget fundament, som kan gjøre deg i stand til å oppnå psykologiske forandringer, men som kan være veldig krevende. Det å gå inn i sin egen sårede sjel, er en sterk opplevelse, og den kan være langvarig, alt ettersom hvor dypt ”såret” ligger. Men det er ofte slik at bare man ser inn i dette ”såret”, er man på god vei til å heale det.

I meditasjon og kontemplasjon kan du sende positive tanker, vende om på situasjonen, og ”såret” vil etter hvert kunne gro.

På det spirituelle planet er oppgaven å videreutvikle sjelen, og å kunne samtale med Sitt Høyere Selv, sin intuisjon. Mange av oss har skjønt at intuisjonen er en viktig del av oss, og at meditasjon er veien opp og inngangsportalen til vårt Høyere Selv, sjelens eget kommunikasjonssenter. Ved å kanalisere ditt eget Høyere Selv, blir du etter hvert i stand til å se inn i veien til sannheten om livet.

”Å tre inn i mystikkens verden, innebærer et disiplinert levesett, forbundet med en intens praktisering, som omfatter meditasjon og bønn”,

…står det i Kabbalah.

…noe som i vår moderne verden synes å være både vanskelig og ikke minst tidkrevende. Alt går så hurtig nå. Man har rett og slett ikke tid til slikt.

Det er ikke lett å forstå kosmisk kunnskap, som er Kabbalahs fundament, når man i så mange år har lest om de himmelske samtalene hvor forfatterens gud svarer på alle mulige og umulige spørsmål.

Man har også lært at alt man ønsker deg kan man få. Loven om tiltrekning har fortalt oss det, og om hvor lykkelig man blir.

Det materielle fokuset i loven om tiltrekning, er kanskje ikke det som gjør mennesket lykkelig på lang sikt, men leder vel heller inn i en fattigere endimensjonal verden. Meningen med tilværelsen krever av oss at vi er villige til å vende blikket innover for å finne ut hvem vi egentlig er og hva vi ønsker av livet.

Kabbalah har i de senere år blitt en kjendiskult, hvor filmstjerner og andre stjerner boltrer seg i festligheter med hvert sitt røde bånd rundt håndleddet. Dette for å beskytte seg mot ”det onde Øye” (som forøvrig ikke eksisterer i Kabbalahs lære, som i utgangspunktet heller ikke er jødisk.)

Men hvorfor må alt i vår tid være så enkelt, kjapt og greit? Har vi det så fryktelig travelt mellom ”vuggen og graven” at tiden ikke strekker til for litt åndelig føde … er ikke et livslangt studium mye mer interessant, hvor man ikke helt kommer i mål, men lærer noe hele veien?

”Kabbalah er det klarnede sinns klatring mot visdommens tinder. Det er det åpnede hjertets forening av motsetninger, og det er bevisstgjøringen av all tilstedeværelse i Universet.

Ved å lære å lese Kabbalah, Livets Bok, og la den ta del i oss og bli et verktøy i vårt daglige åndelige liv, kultiverer vi vår sjel og utfolder vår våknende bevissthet.”

Å kultivere sjelen og utfolde bevisstheten i stedet for stadig å mate egoet i en misforstått selvutviklingsprosess, må være den nye utfordring, eller den egentlige utfordring.

Man begynte en gang på kurs for å utvikle sitt Høyere Selv, men i stedet utviklet mange et superego som overstråler den åndelige bevissthet. Det naturlige skal være en balanse mellom de to. Det ene skal ikke utslette det andre, men være menneskets fundament på Jorden.

Mange har blitt fortalt på kurs at egoet er den store stygge ulven, som man må undertrykke. Men slik skal det ikke være. Vårt ego og vår åndelighet skal være balsert i forhold til hverandre.

Tiden har nå kommet enkeltmennesket til gode. Man skal begynne tro på seg selv, og sin egen forbindelse med den åndelige verden.

Kabbalah er i den forbindelse et godt verktøy. Her finnes ingen gruer eller prester som forteller deg hva du skal gjøre. Du kan studere, gå på kurs eller fordype deg med en ”mester” en lærer som viser deg den vei du kan gå; den veien du selv velger.

Da vi var barn opplevde de fleste av oss å bli avfeid med: ”Det er bare fantasi!” når vi gjennom vår forestillingsevne hadde sett noe vi ikke forstod, og som vi syntes var spennende, kanskje litt skremmende og rart.

Vi ble derfor etter hvert ”fratatt” evnen til å se inn i andre virkeligheter. Den ble ”liggende igjen” i barndommens verden, vi mistet den for en stund.

Fantasi var den gang et fy-ord. Den skulle vi ikke bruke. Den hadde intet med virkeligheten å gjøre, ble vi fortalt.

Men det var den gang. Nå er fantasien på vei til å bli oppgradert til å være noe viktig. Noe vi kan skape av, og med, og noe vi kan meditere ved. Vi har begynt å forstå at fantasien er menneskehetens ledestjerne.

I vår tid hvor det så ofte er snakk om at vi er på vei opp i en høyere dimensjon, vil det kanskje være av største viktighet å kunne bruke fantasiens ledestjerne, for å åpne opp for vårt billedskapende sinn. Fantasien er tankens tvilling. Tanken beveger seg mentalt, fantasien astralt, mellom fornuft og følelser.

Kanskje vi i den neste dimensjon skal være halvt astrale, og at vi da evner å forestille oss det vi ønsker, og å bruke tankens kraft til å gjennomføre det med.

Det kan derfor være interessant å studere symbolikken i universets språk, slik at vi lærer oss å tyde det fantasien forteller oss.

Kabbalah har gitt oss det mest fantastiske av alle symboler, Livets Tre, (som du finner både foran og litt lengre bak i boken) som er et levende symbol på kosmos i sin helhet, og på universet, mennesket og det ørlille atomets esoteriske oppbygging.

Livets Tre symboliserer både menneskets sjel og universets sjel. Og ved å benytte Livstreet som meditasjonssymbol, etableres punkt for punkt foreningen mellom menneskets sjel og verdenssjelen. Noe som kan resultere i enorm tilgang på kunnskap og åndelig energi.

Kabbalah kan være selve nøkkelen til ditt indre selv. Døråpneren som peker på nødvendigheten av å utvide bevisstheten, og rette den mot noe som er større enn en selv.

I meditasjon kan man klatre oppover Livets Tre, til visdommens tinder, hvor man oppnår en tilstand hvor man ikke bare ser sitt eget potensiale, men også resten av menneskehetens.

All uro som vi ser i verden i dag, betegnes av kabbalister som fødselsveene for den messianske tid, som jeg gjerne vil omgjøre til den kosmiske tid. I denne tiden av blod, svette og tårer, skal enhver som søker Kabbalah’s kunnskap og viten, få tilgang til den, og etter hvert vil alle intuitivt forstå den kosmiske visdom, som Kabbalah til alle tider har forsøkt å formidle.

Kabbalah’s målsetting er at ehvert menneske skal utvikle sin personlighet til å bli et fullkomment redskap til å motta kosmisk og guddommelig-gudinnelig energi og visdom, for å videreføre den inn i verden.

Kabbalah er en del av Den Nye Bevisstheten… den som er kosmisk og altomfattende.

